Campania electorală le pune mintea la imaginație celor care aspiră la posturi în administrația publică. Marius Bodea, candidat pentru postul de primar al orașului Iași, se promovează în mediul online într-un mod inedit.
Campanie electorală inedită la Iași. Un candidat se plimbă cu mascota primarului Mihai Chirica prin tot orașul: „Uite Mihăiță”
Marius Bodea a îmbrăcat un manechin în costum, i-a pus eșarfa de primar, chipul edilului Mihai Chirica și îl plimbă prin tot orașul pentru a îi arăta cum s-a transformat orașul în timpul mandatului său.
Politicianul candidează din partea Alianței Dreapta Unită – ADU și se folosește de Tiktok pentru a ajunge în fața votanților. Creativ, cu manechinul la purtător, acesta se filmează în locurile cărora promite să le redea strălucirea știrbită de acțiunile edilului Mihai Chirica.
În primul clip cu mascota actualului primar al Iașiului, Marius Bodea îl scoate din cutie și îl duce, la subraț, până la Telescaunul de la Ciric.
”Pentru că a fugit de ieșeni atâta vreme și nu vrea să coboare în stradă, să vadă ce a făcut în anii ăștia de mandat, adică nimic, am decis eu să-l aduc pe Mihăiță imobiliare la ieșeni, să discute cu ei. Așa, direct la firul ierbii. În mijlocul pădurii, Mihăiță, ai îngropat ditamai echipamentul.
L-ai lăsat în mărăcini, în buruieni, râde toată lumea. Uite, Mihai, aici suntem la telescaun. E o investiție de 1 milion jumătate de euro, pe care ați făcut-o voi, deștepții din Primăria Iași, pe care ați îngropat-o în pădure. Un milion jumătate de euro și a funcționat de trei ori.”, spune Mihai Bodea în primul clip cu mascota primarului Mihai Chirica.
Candidatul USR la Primăria Iași continuă seria de clipuri în care plimbă manechinul prin mai multe zone și îi impută lui Mihai Chirica starea deplorabilă în care acestea se află.
Clipurile lui Bodea sunt virale și mulți internauți îl felicită pentru campanie. Pentru postul de primar al orașului Iași, au fost admise dosarele a 9 candidați. Aceștia sunt: Bogdan Balanișcu (PSD), Mihai Chirica (PNL), Viorel Blăjuț (Partidul Societății Ieșene – PSI), Marius Bodea (Alianța Dreapta Unită – ADU), Cosette Chichirău (România ECO), Ioan Sebastian Buduroi (LEU – Lege Educație Unitate), Tudor Ciuhodaru (AUR) și Cătălin Abălașei (Pro România).
Cine este Marius Bodea de la USR
Conform site-ului USR, Marius Bodea are studii în domeniul economic, respectiv Managementul Resurselor Umane la Universitatea „Alexandru Ioan Cuza” din Iași.
În perioada 2016-2020, a fost deputat în Parlamentul României, unde și-a desfășurat activitatea în Comisia de transporturi și infrastructură, fiind atât secretar, cât și președinte.
În 2012-2016, a fost managerul Aeroportului Internațional Iași, perioadă în care aeroportul a fost reconstruit de la zero cu fonduri europene nerambursabile.
Potrivit sursei citate, Marius Bodea este coinițiator al legii Autostrăzii A8 (Iași–Târgu Mureș), autor al unor amendamente la legea bugetului de stat pentru finanțarea autostrăzii A8 și a șoselei de centură a municipiului Iași și coordonatorul noului Cod Aerian.